**KLAIPĖDOS MIESTO SAVIVALDYBĖS ADMINISTRACIJA**

**NEĮGALIŲJŲ REIKALŲ TARYBOS**

 **POSĖDŽIO PROTOKOLAS**

 2016-02-10 Nr.TAR1-8

Posėdis įvyko 2016-02-10, 15:00 val.

Posėdžio pirmininkas Kazys Bagdonas.

Posėdžio sekretorius Jurgita Šekštėnienė.

Dalyvavo: Vladas Alsys, Danutė Daukantienė, Aušra Dragašienė, Sigita Kurmelienė, Audronė Liesytė, Tomas Meškinis, Nina Puteikienė, Janina Tulabienė.

DARBOTVARKĖ:

1. Dėl Klaipėdos lopšelio darželio „Versmė“ įstaigos problemų ir galimybės jas spręsti.

1. SVARSTYTA. Klaipėdos lopšelio darželio „Versmė“ įstaigos problemų ir galimybės jas spręsti.

Kazys Bagdonas pristatė darželio direktorę Vidą Martinkienę ir pavaduotoją Ireną Zaleckienę, kurios supažindino Neįgaliųjų reikalų tarybą su darželio istorija bei veikla.

Direktorė Vida Martinkienė supažindino su darželio įkūrimo istorija. 1988 m. iki 1994 m. ji veikė kaip logopedinis lopšelis-darželis, kuris 1994 m. rugsėjį reorganizuotas į specialiąją mokyklą-darželį. Vykdant Klaipėdos miesto mokyklų tinklo pertvarką, nuo 2014 m. rugsėjo 1 d. tampa lopšelis-darželis „Versmė“.

 Tai pat direktorė kalbėjo apie tai kokia yra darželio paskirtis. Lopšelio-darželio pagrindinė paskirtis – specialioji ikimokyklinio ugdymo įstaiga kalbėjimo ir kalbos sutrikimą turintiems, didelių ir labai didelių specialiųjų ugdymosi poreikių, vaikams. Taip pat priimami vaikai, turintys sulėtėjusią raidą bei įvairiapusius raidos sutrikimus.

Lopšelyje-darželyje vaikai ugdomi nuo 2 iki 7 metų. Įgyvendinamos ikimokyklinio ir priešmokyklinio ugdymo programos. Didelių ir labai didelių specialiųjų ugdymosi poreikių vaikams ugdymo turinys yra individualizuojamas.

 Įstaigoje vaikai ugdomi lietuvių kalba, veikia 1 jaunesniojo ikimokyklinio, 5 ikimokyklinio ir 4 priešmokyklinio amžiaus grupės. Kiekvienoje grupėje dirba 1 logopedas ir 2 auklėtojai. Jiems talkina mokytojų padėjėjai, kurie globoja didelių ugdymosi poreikių turinčius vaikus, padeda suprasti ir atlikti užduotis, geriau jaustis laisvalaikiu.

 Įstaiga dirba penkias dienas per savaitę. Kitos paslaugos (papildomos veiklos kambarėliai, masažas, specialistų konsultacijos) yra teikiamos nemokamai pagal mokslo metais sudarytus tvarkaraščius.

 Lopšelis-darželis „Versmės“ atlieka ir Vaikystės pedagogikos centro funkcijas – kryptingai kuria modernios, reformuotos pedagogikos modelius, kelia ikimokyklinių įstaigų pedagogų kvalifikaciją, skleidžia pozityviąją patirtį, konsultuoja tėvus ir pedagogus vaikų ugdymo klausimais. Taip pat teikiamos konsultacijos nelankančių ikimokyklinių įstaigų vaikų šeimoms, auginančioms specialiųjų ugdymosi poreikių vaikus.

Lopšelio-darželio pedagogai dalyvauja miesto, šalies ir tarptautiniuose projektuose, įvairiose vaikų darbų parodose bei konkursuose.

Šiuo metu eilėje laukiančių vaikų yra 30.

Vienas iš svarbiausių šiuo metu kylančių problemų ta, kad nėra lėšų įrengti vaikams su specialiais poreikiais multisensorinį kambarį, kuriame vaikai galėtų nusiraminti ištikus priepuoliui. Kambario įrengimui mažiausiai reikėtų 5000,00 eurų. Deja tokių lėšų darželis neturi.

Nina Puteikienė pasiūlė kreiptis į spaudą ir padaryti rėmimo akciją, per kurią būtų galima aukoti lėšas darželiui. Tai pat šį klausimą apsvarstyti Kultūros sporto ir švietimo komitete. Pasiūlė darželio direktorei kreiptis dėl paramos į Klaipėdos miesto savivaldybę.

Neįgaliųjų reikalų komisijos nariai uždavė juos dominančius klausimus, direktorė Vida Martinkienė, bei pavaduotoja Irena Zaleckienė į juos atsakė ir aprodė vaikų darželio grupes, bei užimtumo kambarius.

NUTARTA:

Informacija išklausyta.

|  |  |
| --- | --- |
| Posėdžio pirmininkas | Kazys Bagdonas |
|  |
| Posėdžio sekretorius | Jurgita Šekštėnienė |